ນ້ອງສາວທັກສິນ ຊິນນະວັດ ຈະສະມັກເປັນນາຍົກໄທ
ນ້ອງສາວທັກສິນ ຖືກແຕ່ງຕັ້ງ ໃຫ້ເປັນ ຜູ້ສະມັກຮັບເລືອກຕັ້ງ ເປັນນາຍົກໄທ ໃນການເລືອກຕັ້ງໃນເດືອນກໍລະກົດ.
ນ້ອງສາວຂອງອະດີດນາຍົກລັດຖະມົນຕີ ທັກສິນ ຊິນນະວັດ ຈະສະມັກເຂົ້າຮັບເລືອກຕັ້ງເປັນນາຍົກລັດຖະມົນຕີ ໃນ ການເລືອກຕັ້ງສະພາແຫ່ງຊາດໃນເດືອນກໍລະກົດ ປີນີ້ ບັນດາເຈົ້າໜ້າທີ່ກ່າວວ່າ ທ່ານນາງຍິ່ງຣັກ ຊິນນະວັດ ຊຶ່ງ ເປັນນັກທຸລະກິດໄດ້ຖືກແຕ່ງຕັ້ງໃຫ້ເປັນຜູ້ສະມັກເອົາຕໍາ ແໜ່ງດັ່ງກ່າວໃນກອງປະຊຸມຂອງພັກຝ່າຍຄ້ານ ໄທເພື່ອໄທ ໃນວັນຈັນມື້ນີ້ ຊຶ່ງອະດີດຜູ້ນໍາພັກ ກໍຄືທ່ານທັກສິນທີ່ລີ້ໄພ ຢູ່ໃນຕ່າງປະເທດນັ້ນ ຍັງໄດ້ຮັບຄວາມນິຍົມຊົມຊອບ ຈາກພວກສະມາຊິກພັກຫລາຍຄົນຢູ່ ຖ້າຫາກທ່ານນາງຍິ່ງຣັກ ໄດ້ຮັບໄຊຊະນະໃນອັນທີ່ຄາດກັນ ໄວ້ວ່າຈະເປັນການເລືອກຕັ້ງທີ່ມີການແຂ່ງຂັນຢ່າງສູສີກັນ ນັ້ນ ມັນກໍຈະເປັນການປະຕິເສດຢ່າງເຈັບແສບຕໍ່ພັກປະ ຊາທິປັດ ທີ່ປົກຄອງປະເທດໃນປັດຈຸບັນ ທີ່ໄດ້ພະຍາຍາມ ມາເປັນເວລາດົນນານເພື່ອຈັບກຸມທ່ານທັກສິນໃນຂໍ້ຫາ ຖານສໍ້ລາດບັງຫລວງນັ້ນ ທ່ານທັກສິນໄດ້ຖືກປົດອອກຈາກຕໍາແໜ່ງໃນການກໍ່ລັດຖະປະຫານໃນປີ 2006 ຊຶ່ງໄດ້ກໍ່ໃຫ້ ເກີດສະພາບການຂາດສະຖຽນລະພາບທີ່ຍືດເຍື້ອມາ ຊຶ່ງໃນໄລຍະດັ່ງກ່າວນີ້ ລັດຖະບານ 2 ຊຸດຕ້ອງໄດ້ລາອອກຢ່າງລຽນຕິດຕາມຄໍາສັ່ງຂອງສານ ພວກປະທ້ວງເສື້ອແດງ ຊຶ່ງສ່ວນຫລາຍເປັນພວກສະໜັບສະໜຸນທ່ານທັກສິນ ໄດ້ພາກັນ ຍຶດຄອງໃນຫລາຍເຂດໃນໃຈກາງນະຄອນຫລວງບາງກອກ ເປັນເວລາຫລາຍສັບປະດາ ໃນປີແລ້ວນີ້ ກ່ອນຖືກພວກທະຫານເຂົ້າປາບປາມ ເພື່ອຍຸດຕິການປະທ້ວງ ຊຶ່ງຍັງຜົນ ເຮັດໃຫ້ປະຊາຊົນເສຍຊີວິດໄປ ຫລາຍກວ່າ 90 ຄົນ